L-Australian Financial Review tiżvela li ġranet wara li nqatlet Caruana Galizia kumpaniji b'valur ta' 'mijiet ta' miljuni' mxew lejn New Zealand... 'Ġranet wara l-qtil ta' Daphne Caruana Galizia, negozjant Awstraljan ittrasferixxa kumpaniji li tagħhom huwa sid u li għandhom valur ta' 'mijiet ta' miljuni', minn pajjiżna għal New Zealand. Mossa li effettivament ħbiet konnessjonijiet mal-familja tal-President tal-Ażerbajġan.' Żvelat dawn id-dettalji l-Australian Financial Review f'artiklu li ppublikat illum. Is-sit irraporta kif it-trasferimenti li saru lejn New Zealand kienu ffirmati mill-Eżekuttiv Finanzjarju Kenneth Ross Hetherington wara li l-Awtorità Ewropea tal-Banek fetħet investigazzjoni fl-operat tal-Bank Pilatus f'Malta. . Is-sit kompla jgħid illi din il-mossa tidher li oskurat il-vera identità ta' benefiċċjarji wara numru ta' kontijiet fil-Bank Pilatus. L-Australian Financial Review tikkwota konsulenti finanzjarji minn New Zealand jgħidu li din id-deċiżjoni kienet waħda li tqajjem mistoqsijiet, minħabba l-ħolqien ta' 'holding companies' fi New Zealand għal kumpaniji f'Malta li kienu diġa ma jħallsux taxxi. Mas-sit Hetherington qal li ma setax jagħti informazzjoni kunfidenzjali dwar klijenti imma żied jgħid ukoll li kull implikazzjoni li hu kien direttament jew indirettament involut 'biex ma ssirx sorveljanza mill-Awtorità Ewropea tal-Banek jew fi kwalunkwe għan kontra l-Liġi hija skoretta."